六月二十六日西閣晝寢
作者：劉敞
朝代：宋

paragraphs: 馳騖聖不足，治安愚有餘。
願言從物役，即事實燕居。
清切掖垣峻，深沈雲閣虚。
食有萬錢膳，架多四部書。
低頭悟素飡，遊日慚古初。
非吏復非隱，人言定何如。
平生山林尚，自與功名疏。
何爲出不反，視此歳月徂。
秋風隕高林，蟋蟀鳴階除。
行矣浮扁舟，季鷹不欺余。